Opdateret 16:33 Klokken 11.35 modtog Nordjyllands Politi en anmeldelse om et soloulykke i Jerslev. Ved krydset mellem Voldgade og P. Dyrskjøtsvej kørte en personbil ind i to forskellige ejendomme, der lå ud til vejen, da føreren af bilen blev ramt af et ildebefindende. Det fortæller vagtchef Poul Fastergaard ved Nordjyllands Politi. - Bilen rammer først det ene hus, inden det ender i muren på det næste hus. Bygningerne har lidt materielle skader, dog ikke så slemme, at de er udsat for sammenstyrtningsfare, siger han. Billist afgået ved døden Den første melding fra Nordjyllands Politi var, at den mandelige billist var i kritisk tilstand, men tirsdag eftermiddag er manden afgået ved døden. Ifølge en læge, som har hjulpet politiet, var manden formentlig død, inden han kørte ind i de to huse. De pårørende til føreren er underrettet.

Referat:
På grund af et ildebefindende mistede en mand herredømmet over sin bil, der endte i to ejendomme ved siden af vejen. Manden er efterfølgende afgået ved døden.